Richter, Ján, minister práce, sociálnych vecí a rodiny SR (2015-09-17):
Ďakujem pekne za slovo, pán predseda Národnej rady. Vážené panie poslankyne, páni poslanci, vládny návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia niektoré zákony, sa predkladá ako iniciatívny návrh. Hlavným cieľom návrhu zákona je upraviť legislatívne prostredie v oblasti služieb zamestnanosti tak, aby podpora zamestnanosti poskytovaná zo strany štátu mohla byť pre príjemcov dostupnejšia a menej zaťažujúca. Preto návrh zákona obsahuje výrazné zjednodušenie administratívnej záťaže pri preukazovaní splnenia podmienok na poskytovanie príspevkov v rámci aktívnych opatrení trhu práce. Návrh zákona reaguje aj na odporúčanie Rady Európskej únie, aby Slovensko prijalo opatrenia s cieľom účinnejšie riešiť dlhodobú nezamestnanosť, okrem iného aj prostredníctvom tzv. druhej šance na vzdelávanie a individuálne prispôsobenie ďalšieho odborného vzdelávania. Navrhuje sa rozšíriť možnosti vzdelávania a prípravy pre trh práce uchádzačov o zamestnanie a zamestnancov aj o kurzy a programy vzdelávania, ktoré nie sú akreditované, ale poskytujú odborné vedomosti, zručnosti a schopnosti, ktoré sú podľa osobitných predpisov potrebné na vykonávanie príslušných pracovných činností. Tento návrh taktiež reaguje na pozitívne výsledky aplikačnej praxe konkrétne projektu REPAS, ktorý sa realizuje od konca októbra minulého roku. A už od tohto obdobia sa prostredníctvom tohto projektu podporila rekvalifikácia takmer 7-tisíc uchádzačov o zamestnanie. Súčasne sa navrhuje vytvoriť nový legislatívny rámec na podporu mobility za prácou zmenou nastavenia príspevku na presťahovanie za prácou, ktorý v súčasnosti patrí medzi najmenej využívané aktívne opatrenia na trhu práce. Preto sa navrhuje nielen jeho poskytovanie viazať iba na zmenu trvalého pobytu, ale umožniť toto poskytovanie aj v prípade nahlásenia prechodného pobytu v súvislosti s presťahovaním a v nadväznosti na získanie zamestnania. Zároveň sa navrhuje zmena spôsobu jeho poskytovania z paušálneho jednorazového príspevku na mesačný príspevok poskytovaný počas šiestich mesiacov a v prípade znevýhodnených to znamená dlhodobo evidovaných uchádzačov o zamestnanie až počas dvanástich mesiacov. V súvislosti so zamestnávaním cudzincov za účelom zabezpečenia recipročného prístupu tretích krajín sa navrhuje možnosť predĺžiť obdobie, na ktoré sa vydáva potvrdenie o možnosti obsadenia voľného pracovného miesta a povolenie na zamestnanie, zo súčasných dvoch rokov najviac na 5 rokov, ak to však ustanoví medzinárodná zmluva alebo ak bude zaručená vzájomnosť, to znamená, že v praxi pôjde o výmenu diplomatických nót. Nadväzne na túto úpravu sa v článku III. navrhuje v zákone č. 404/2011 Z. z. o pobyte cudzincov predĺžiť obdobie, na ktoré sa udeľuje prechodný pobyt alebo obnovuje prechodný pobyt na účel zamestnania z dvoch rokov na päť rokov. Súčasne sa v článku II. navrhuje upraviť zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia za účelom predĺženia prechodného obdobia týkajúceho sa kvalifikačných predpokladov na výkon posudkovej činnosti posudkovými lekármi. Ďakujem, pán predseda, skončil som.